QAShQADARYo VA BUXORO VILOYATLARI AHOLISINING SIFATLI IChIMLIK SUV BILAN TA’MINLANGANLIK DARAJASINI OShIRISh ChORA-TADBIRLARI TO‘G‘RISIDA

Buxoro va Qashqadaryo viloyatlari aholisining sifatli ichimlik suv bilan ta’minlanganligini tubdan yaxshilash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining 2003-yil 5-avgustdagi F-1820-son farmoyishi bilan tasdiqlangan Maxsus komissiya tomonidan O‘zbekiston Respublikasi Iqtisodiyot vazirligi, Moliya vazirligi, “O‘zkommunxizmat” agentligi, Buxoro va Qashqadaryo viloyatlari hokimliklari ishtirokida ishlab chiqilgan Buxoro va Qashqadaryo viloyatlari aholisining sifatli ichimlik suv bilan ta’minlanganlik darajasini oshirish chora-tadbirlari dasturi, respublika Hukumati tomonidan ilgari qabul qilingan aholi punktlarini ichimlik suv va tabiiy gaz bilan ta’minlash bo‘yicha maqsadli dasturlarni hisobga olgan holda ilovaga muvofiq tasdiqlansin.
 Qishloq aholi punktlarini ichimlik suv va tabiiy gaz bilan ta’minlash dasturini amalga oshirish bo‘yicha Respublika komissiyasi (K.N. To‘laganov) Buxoro va Qashqadaryo viloyatlari hokimliklari bilan birgalikda ushbu qaror bilan tasdiqlangan Chora-tadbirlar dasturini o‘z vaqtida va sifatli amalga oshirish bo‘yicha zarur chora-tadbirlar ko‘rsin.
 2. Buxoro, Qashqadaryo viloyatlari hokimliklari, “O‘zkommunxizmat” agentligi manfaatdor vazirliklar va idoralar bilan birgalikda Buxoro viloyatida va Qarshi shahrida O‘zbekiston Respublikasi Vazirlar Mahkamasining 2002-yil 26-fevraldagi 67-son, 2002-yil 26-martdagi 98-son va 2002-yil 11-dekabrdagi 435-son qarorlari bilan tasdiqlangan 2003—2006-yillar uchun investitsiya loyihalarining Xalqaro tiklanish va taraqqiyot banki, Osiyo taraqqiyot banki, Xalqaro taraqqiyot uyushmasi, Shveysariya Hukumatining granti va Ispaniya Hukumatining kreditlari ishtirokida amalga oshirilishini ta’minlash bo‘yicha qo‘shimcha chora-tadbirlar ko‘rsinlar.
 3. O‘zbekiston Respublikasi Iqtisodiyot vazirligi va Moliya vazirligi har yilgi Investitsiya dasturlarini ishlab chiqishda Buxoro va Qashqadaryo viloyatlari hokimliklariga, “O‘zkommunxizmat” agentligiga ushbu qaror bilan tasdiqlangan Chora-tadbirlar dasturini amalga oshirish uchun, xorijiy investitsiyalar, korxonalar, tashkilotlar va aholi mablag‘larini jalb etishni hisobga olgan holda kapital qo‘yilmalarning markazlashtirilgan limitlarini nazarda tutsinlar.
 4. Vazirlar Mahkamasining Tashqi iqtisodiy aloqalar va xorijiy investitsiyalar departamenti, O‘zbekiston Respublikasi Tashqi iqtisodiy aloqalar agentligi va Iqtisodiyot vazirligi 2004-2005-yillarda Osiyo taraqqiyot bankining 15 mln AQSh dollari miqdoridagi kreditini Qashqadaryo viloyatining qishloq aholi punktlari suv ta’minotini yaxshilash loyihasini amalga oshirishga jalb etish masalalarini ishlab chiqsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N. To‘laganov, Buxoro (Xusenov) va Qashqadaryo (Zayniyev) viloyatlari hokimlari zimmasiga yuklansin.